RÅDETS BESLUTNING af 30. juni 1997 om ophævelse af afgørelsen om et uforholdsmæssigt stort underskud i Finland (97/417/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104 C, stk. 12,

under henvisning til henstilling fra Kommissionen, og

ud fra følgende betragtninger:

Anden fase i gennemførelsen af Den Økonomiske og Monetære Union begyndte den 1. januar 1994; ifølge traktatens artikel 109 E, stk. 4, skal medlemsstaterne i denne anden fase bestræbe sig på at undgå uforholdsmæssigt store underskud;

der findes en procedure i forbindelse med uforholdsmæssigt store underskud, hvorefter der træffes en afgørelse om et uforholdsmæssigt stort underskud, og hvorefter denne afgørelse ophæves, når det uforholdsmæssigt store underskud er blevet korrigeret; i anden fase bestemmes proceduren i forbindelse med uforholdsmæssigt store underskud af artikel 104 C, bortset fra stk. 1, 9 og 11; protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder de nærmere bestemmelser vedrørende implementeringen af proceduren i forbindelse med uforholdsmæssigt store underskud; forordning (EF) nr. 3605/93 (1) indeholder detaljerede regler og definitioner med henblik på anvendelsen af bestemmelserne i nævnte protokol;

Rådet fastslog på grundlag af en henstilling fra Kommissionen i overensstemmelse med artikel 104 C, stk. 6, at der forelå et uforholdsmæssigt stort underskud i Finland; Rådet rettede derpå i henhold til artikel 104 C, stk. 7, henstilling til Finland; med henblik på at bringe denne situation til ophør;

i henhold til traktatens artikel 104 C, stk. 12, ophæver Rådet sin afgørelse om et uforholdsmæssigt stort underskud, når det uforholdsmæssigt store underskud i den pågældende medlemsstat efter Rådets opfattelse er blevet korrigeret;

ved ophævelsen af afgørelsen handler Rådet på grundlag af en henstilling fra Kommissionen; på grundlag af de data, der er tilvejebragt af Kommissionen efter indberetning fra Finland i marts 1997 i overensstemmelse med forordning (EF) nr. 3605/93, kan der drages følgende konklusioner:

Den stigning i det offentlige underskud, der fandt sted under den dybe recession i 1990-1993, er siden blevet vendt. Den offentlige nettolåntagning i Finland faldt i 1994 og 1995 og yderligere i 1996, hvor den udgjorde 2,6 % af BNP, hvilket er lavere end referenceværdien i traktaten. Den offentlige nettolåntagning forventes at falde til 1,9 % af BNP i 1997. Det ajourførte finske konvergensprogram sigter på et offentligt overskud i 1999.

Den stigende trend i den offentlige bruttogældskvote blev standset i 1994; gældskvoten faldt i 1995 og 1996, hvor den udgjorde 58,7 % af BNP. Gældskvoten har aldrig oversteget referenceværdien i traktaten på 60 % af BNP.

Underskuddet lå under referenceværdien i traktaten i 1996 og forventes at forblive under denne værdi i 1997 og at falde yderligere, sådan at der bliver tale om et overskud på mellemlang sigt; den offentlige bruttogældskvote ligger under referenceværdien i traktaten og forventes at forblive under denne værdi i en overskuelig fremtid -

VEDTAGET FØLGENDE BESLUTNING:

Artikel 1

Det følger af en generel vurdering, at det uforholdsmæssigt store underskud i Finland er blevet korrigeret.

Artikel 2

Rådets beslutning af 10. juli 1995 om et uforholdsmæssigt stort underskud i Finland ophæves.

Artikel 3

Denne beslutning er rettet til Republikken Finland.

Udfærdiget i Luxembourg, den 30. juni 1997.

På Rådets vegne

A. NUIS

Formand

(1) Rådets forordning (EF) nr. 3605/93 af 22. november 1993 om gennemførelse af den protokol om proceduren med uforholdsmæssige store underskud, der er bilag til traktaten om oprettelse af Det Europæiske Fællesskab (EFT nr. L 332 af 31. 12. 1993, s. 7).